b'\n_START_ARTICLE_\nHnum\n_START_SECTION_\nSplo\xc5\xa1no\n_START_PARAGRAPH_\nGlavni sredi\xc5\xa1\xc4\x8di \xc4\x8da\xc5\xa1\xc4\x8denja boga Hnuma sta bili dve mesti na Nilu: otok Elefantina in Esna. Na Elefantini so ga skupaj z boginjama Anuket in Satis \xc4\x8dastili kot varuha izvira Nila. Bil je tako pomemben, da so po njem imenovali otroke. Ime Khnum-Khufwy \xe2\x80\x93 Hnum je moj za\xc5\xa1\xc4\x8ditnik, na primer, je polno ime faraona Kufuja (Keops), graditelja Velike piramide v Gizi._NEWLINE_Hnum je bil povezan tudi z bogom Minom.\n_START_SECTION_\nTempelj na Elefantini\n_START_PARAGRAPH_\nTempelj na Elefantini je bil posve\xc4\x8den Hnumu, njegovi \xc5\xbeeni Satet in h\xc4\x8derki Anuket. Zgrajen je najkasneje v Srednjem kraljestvu. Med vladavino Enajste dinastije so na Elefantini dokazani Hnum, Satet in Anuket. Na Elefantini se je Hnum \xc4\x8dastil \xc5\xa1e v Novem kraljestvu, kar dokazujejo najdbe iz obdobja Ramzesa II._NEWLINE_Nasproti Elefantine je na vzhodnem bregu Nila mesto Asuan, kjer so Hnum, Satet in Anuket upodobljeni na zidu kapele iz ptolemajskega obdobja.\n_START_SECTION_\nTempelj v Esni\n_START_PARAGRAPH_\nTempelj v Esni (Latopolis), v Starem Egiptu znani kot Iunit ali Ta-senet, je bil posve\xc4\x8den Hnumu, Neit, Heki in drugim bo\xc5\xbeanstvom. Zgrajem je bil v ptolemajskem obdobju. V njem je Hnum v\xc4\x8dasih upodobljen s krokodiljo glavo. Njegovi glavni \xc5\xbeeni sta bili Nebt-uu in Menhit, njegov najstarej\xc5\xa1i sin Heka pa njegov naslednik. V besedilih iz Esne se Hnum in Neit omenjata kot bogova stvarnika - Hnum se v\xc4\x8dasih imenuje \xc2\xbbo\xc4\x8de o\xc4\x8detov\xc2\xab, Neit pa \xc2\xbbmati mater\xc2\xab. Kasneje sta postala star\xc5\xa1a boga Raja, ki se v\xc4\x8dasih omenja kot Hnum-Ra.\n_START_SECTION_\nIkonografija\n_START_PARAGRAPH_\nV umetnosti se je Hnum obi\xc4\x8dajno upodabljal kot mo\xc5\xa1ki z ovnovo glavo in lon\xc4\x8darskim vretenom, na katerem so stala malo pred tem oblikovana otro\xc5\xa1ka telesa. Pred tem se je upodabljal tudi bog voda z vr\xc4\x8dem, iz katerega je tekel curek vode. V\xc4\x8dasih so ga upodobili tudi kot sestavljeno bitje. Ena od njegovih glav je predstavljala vodo, druge tri pa Geba, ki je predstavljal zemljo, \xc5\xa0uja, ki je predstavljal zrak in Ozirisa, ki je predstavljal smrt.\n_START_SECTION_\nDrugo\n_START_PARAGRAPH_\nV templju Ramzesa II. Beit el-Wali so poleg kipov Izide in Hora tudi kipi Hnuma, Satet in Anuket.Na drugih lokacijah, na primer v Herverju (morda Tuna el-Gebel) je Hnum kot oblikovalec in stvarnik \xc4\x8dlove\xc5\xa1kega telesa \xc4\x8dasih omenjen kot soprog boginj Heket ali Me\xc5\xa1kent, ki sta v otroka ob rojstvu vdihnili \xc5\xbeivljenje v obliki njegovega Kaja.'